Ցոլակյան․ — Մտավախությունները միշտ կարող են լինել: Բայց կանխավ ասել և հիմնավորել կամ չհիմնավորել՝ դա արդեն ես չեմ ընդունում: Երևի մեր նորանկախ պատմության մեջ որևէ ղեկավար մեծ փորձ չի ունեցել, որ երկրի ղեկավարությունը վերցրել է իր ձեռքը․․․ Մեծ բազմությանը ղեկավարել, կառավարել, և այդ բազմությունը շատ հանգիստ ընդունի ցուցումներ, հրամաններ մի մարդու կողմից և կատարի անմիջապես և անվերապահ, դա արդեն կառավարման փորձ է: Ես ընդունում եմ, որ նա [Նիկոլ Փաշինյանը] կառավարող է, այդ մարդը ունի էդ հատկությունները և կարողացել է դա անել: Ինչո՞ւ չենք ընդունում դա, որ նա արել է: Շատ կարճ ժամանակում կերևա այն, ինչ որ խոսում են կամ մտավախություն ասածը՝ կա՞ այդ մտավախությունը: Արդարացվա՞ծ էր, թե՞ արդարացված չէր: Սա մի օրվա խնդիր չէր, երկու օրվա խնդիր չէր․․․ Հետո շատ կարևոր էր հաղթանակի հասնելու համար երիտասարդության մասնակցությունը: Երիտասարդությունը արեց մի բան, որը մեծերը չէին կարողանում անել: